अविनाश चंद्र मिश्र | लखनऊ, जून 18, 2012 11:02
उत्तर प्रदेश के मुख्यमंत्री अखिलेश के सोझा नया राह बनावे खातिर अपना बाबु जी के पुरान लीक के तोड़े के चुनौती बा. एकरा खातिर का करत बाड़े अखिलेश? पढ़ीं अविनाश चंद्र मिश्र के रिपोर्ट...
ई समाजवाद के नया नौजवान चेहरा बा. पहिले के मोकाबला कहीं जादा आधुनिक अउर व्यावहारिक. ई अंग्रेजी भाषा के विरोधी नइखन ना कंप्यूटरीकरण के, ई ई-गवर्नेंस के, ई-समाधान के बात करत बाड़े. खेती किसानी के बात करत बाड़े तऽ किसान क्रेडिट कार्ड अउर फूड प्रोसेसिंग, मेगा फूड पार्क स्कीम के योजना बनावत बाड़े. ऊ पूंजीपतियन से छत्तीस के आंकड़ा रखे के बजाए विशाल योजनन के सफलता खातिर प्राइवेट-पब्लिक मॉडल प्रयोग करे चाहत बाड़े. उत्तर प्रदेश एही तरे के नया समाजवाद के प्रयोगशाला बने के ओर बा.
युवा अखिलेश जब उत्तर प्रदेश के मुख्यमंत्री बनले तऽ जादातर लोग के लागल कि सूबा के समाजवादी पार्टी के सारा ढांचा मुलायम सिंह यादव खड़ा कइले अउर एकर प्रमुख स्तंभो रहलन. अइसे में ऊ उनकर सघन छाया से बाहर ना निकल पइहें, जब उनका आसपास मुलायम सिंह के करीबी रहल मंत्रियन के लंबा कतार नजर आइल अउर नौकरशाही में मुलायम के जमाना के पुरान चेहरन के तरजीह दीहल गइल तऽ साफ हो गइल कि अखिलेश खातिर आपन अलग पहचान बनावल कठिन बा. अखिलेश एकरा खातिर कोशिश जारी रखले अउर आजु उनकर प्रयास आंशिक रूप से सफल हो रहल बा, लोग के एगो आधुनिक तरीक के समाजवाद के शुरुआत के अहसास होखे लागल बा.
सभे जानत बा कि मुलायम सिंह अंग्रेजी अउर कंप्यूटर के प्रबल विरोधी रहले. मशीन पऽ मानव के प्राथमिकता देवे वाला मुलायम विकास विरोधी ना रहे बाकिर नया तकनीकि के उत्साही समर्थको ना रहे. जब सपा विद्यार्थियन के टैबलेट अउर लैपटॉप बांटे के वादा कइलस तऽ लागल कि ई महज लोक लुभावन लटका भर बा बाकिर आज जब अखिलेश प्रदेश में कंप्यूटर शिक्षा के बढ़ावा देवे के आपन प्राथमिकता सूची में सबसे ऊपर रखले चाहे फेरु लखनऊ के नजदीक सुल्तानपुर रोड पऽ सौ एकड़ जमीन पऽ आईटी पार्क बनावे के घोषणा करेलन तऽ ई साफ हो जाला कि घोषणा-पत्र में शामिल ई बात अखिलेश के सुविचारित नीति रहे ना कि वोट जुटाऊ प्रलोभन. अखिलेश ई-गवर्नेंस पऽ जोर दे रहल बाड़े. इहां तक ले कि गन्ना किसानन के समस्या के समाधान खातिर सूचना प्रौद्योगिकी (ई-समाधान) के उपयोग करे के बात कइल जा रहल बा. अखिलेश के तकनीक प्रेम सिर्फ चुनावी वादा अउर कुछ योजना ले सीमित नइखे. जवना तरे अखिलेश लोगन से जुड़े खातिर तकनीक के इस्तेमाल कऽ रहल बाड़े, एह से जाहिर होत बा कि ऊ नया दौर के संचार माध्यमन के हिमायती बाड़े. फेसबुक के जरिए कार्यकर्तन अउर जनता से जुड़ल एही के हिस्सा बा. तमाम युवा मंत्री अउर पदाधिकारी आई-पैड के माध्यम से एक-दोसरा से जुड़ल रहेले. खुद अखिलेश समय-समय पऽ एही माध्यम से अपना मंत्रियन अउर पदाधिकारियन से संपर्क साधेले.
समाजवाद हऽ भईया गंवे-गंवे आई, समाजवादी सुस्त रफ्तारी खातिर बदनाम रहल बाड़े, बाकिर अखिलेश शायद लोहिया के ऊ सूक्ति के आत्मसात कऽ ले ले हवें कि 'जिंदा कौम पांच बरिस इंतजार ना करेले काम के गति के बढ़ावे खातिर अखिलेश हर काम के समय-सीमा निर्धारित कइल शुरू कइले हवें. चाहे कवनो योजना होखे आ समीक्षा बइठक, डेडलाइन तय कइल उनकर खास शैली बनत जा रहल बा. मुंहफट होने के हद तक बेलौस बयानबाजी समाजवादियन के खासियत रहल बा बाकिर अखिलेश पूर्ववर्ती सरकार अउर विरोधी दल के खेलाफ बयानबाजी में संयम बरत के अपना गंभीरता के परिचय दीहले हवें.
अखिलेश के कार्यकर्तन से कहनाम बा कि चुनाव में विरोधियन के हराके जीतल बढिय़ा बात बा बाकिर अब आजु विकास से जुड़ल काम में विरोधियन के सहयोग लीहल जरूरी बा. तर्क ई बा कि अपने-अपने इलाका में विरोधी पार्टी के नेता आ कार्यकर्ता अतना पैठ रखले हवें कि अगर उनकर सहयोग लीहल जाव तऽ काम जादा रफ्तार से हो सके..
समाजवादियन के सहजता में बस एके बुराई रहे आगे-पीछे लागल जनता के भीड़ नेता जी के काम के अवसर अउर समय छीन लेत रहे. चूंकि मुलायम सिंह यादव परंपरागत अंदाज से पार्टी चलावत रहे, एह से उनके आस-पास लोगन के भीड़ लागल रहत रहे. अखिलेश एह मामला में अपन लीक अलग रखले हवें. उनकरा आस-पास भीड़ नजर ना आवेला. अधिकारियन अउर पदाधिकारियन के निर्देश बा कि दलालन पऽ नजर राखें. संगठन में बाकायदा दलालन पऽ शिकंजा कसे खातिर इंतजाम कइल गइल बा. मुलायम सिंह यादव के ऊ दौर लोगन के इयाद होई जब प्रदेश में यादववाद अतना हावी रहे कि हर साइकिल पऽ सपा के झंडा नजर आवत रहे. संगठन में अनुशासन बनावल रखल अखिलेश खातिर लमहर चुनौती रहे. अखिलेश सख्त निर्देश दीहले हवें कि खाली पार्टी के जिलाध्यक्ष आ अउर पदाधिकारी पार्टी के झंडा वाहन पऽ लगा सकि.हन.
हर नया सरकार के तरे सपा सरकारो ब्यूरोक्रेसी में भारी फेरबदल कइलस. ना खाली अहम प्रशासनिक पदन पऽ ट्रांसफर अउर पोस्टिंग के प्राथमिकता दीहल गइल बलुक उत्तर प्रदेश में 20 हजार से जादा सिपाहियन के मनचाहा तबादला के आदेश दीहल गहल. अतने ना गृह जिला के समीपवर्ती क्षेत्र में सिपाहियन के नियुक्ति पऽ रोक हटा लीहल गइल बा. अतना बड़हन पैमाना पऽ पुलिसकर्मियन के तबादला में पारदर्शिता बनावल रखल बड़ चुनौती रहे. खास कऽ के तब जब एकरा में मंत्रियन अउर आला अफसरन के दखलअंदाजी रहत रहे. एकरा के रोके के जिम्मेदारी प्रमुख सचिव गृह आरएम श्रीवास्तव अउर पुलिस महानिदेशक अमरीश चंद्र शर्मा के संउपल गइल बा. संदेश साफ रहे कि रसूख के इस्तेमाल कऽ के काम करावल संभव ना होखी. चूंकि समाजवादी पार्टी पऽ गुंडन के आश्रय देवे के आरोप लागत रहल बा एही से पार्टी के ई छवि बदलल अखिलेश खातिर बड़हन चैलेंज बा. बांदा में अवैध खनन करे वाला माफियन पऽ लगाम कसल अखिलेश के शुरुआती सफलता में गिनल जा सकत बा. एहिजा लंबा समय से अवैध खनन के शिकायत कइल जात रहे. अखिलेश के पास शिकायत पहुंचल कि पूर्व बसपा सरकार से जुड़ल कुछ लोग अबो अवैध खनन कऽ रहल बा. एह पऽ अखिलेश स्थानीय विधायक, जिलाधिकारी अउर पुलिस अधीक्षक के निर्देश देके ओहिजा कई बरिस से चल रहल अवैध खनन रुकवले बाड़े. माफियन के खेलाफ ई उनकर पहिला प्रहार हऽ. हाले में भइल कानून-व्यवस्था के बइठक में अखिलेश पुलिस विभाग के आला अफसरन के 15 दिन के समय देत कहले कि ऊ अपराध पऽ लगाम लगावे.
एह तमाम बात के मतलब ई बिल्कुल नइखे कि अखिलेश मुलायम सिंह यादव के हर तरीका के छोड़ दीहले बाड़े. कुछ बात बा जवन ऊ ज्यों के त्यों अपनवले हवें. मिसाल के तौर पऽ कार्यकर्ता आ आम लोगन से मिलत समय ऊ मुलायम सिंह जइसन बहुत सहज रहेले. उनकरा लेखा तमाम लोगन केनाम इयाद रखे के गुण बा. मुलायम के तरे अखिलेश अपना फिटनेस पऽ खास धेयान देवेलन. ई अउर बात बा कि बाप के तरे ऊ अखाड़ा में ना जाले बलुक योग करेलें. जइसे एगो संदेश होखे कि तरीका परंपरागते बा बाकिर तनी हट के!
बहरहाल, आपन अलग छवि बनावे में जुटल अखिलेश प्रदेश के छवि के केतना बदल पवले हवें, ई देखल अबहीं बाकी बा. कानून-व्यवस्था में सुधार होखीं कि ना? बेरोजगारी भत्ता दीहल जाई आ का रोजगार के इंतजाम होई? कुछ अइसन सवाल बा जेकर सकारात्मक जवाब देहल अखिलेश खातिर अनिवार्य बा. निस्संदेह अपराध पऽ नियंत्रण आ बिजली के आपूर्ति जइसन कईगो अउर महत्वपूर्ण मसला बा जेकरा से पार पावे खातिरबहुत कुछ कइल बाकी बा.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva